
Variációs kvantum optimalizáló algoritmusok

A kvantumszámítás napjaink egyik leggyorsabban feltörekvő területe. Bár a kvantumszámítógépekben lévő potenciált matematikailag már a 90-es évek közepén sikerült bizonyítani, illetve klasszikus számítógépekkel szembeni előnyét évekkel ezelőtt, 2019-ben demonstrálták, a valóságban még csak kis mértékben sikerült kihasználni az új számítási modellben rejlő lehetőségeket. A NISQ (zajos, kis méretű kvantum-) korszak számítógépeinek előnye leginkább a klasszikus, klasszikusan nehéznek számító kombinatorikus optimalizálási feladatok megoldásán mutatkozik meg. Így, habár intenzív kutatások irányulnak a hardverek fejlesztése, új algoritmusok keresése, fordítók és kontroll rendszerek fejlesztése felé is, a terület jelenlegi gyakorlati felhasználása az optimalizálási problémák köré épül.

Dolgozatom bemutatja az optimalizálásban jelenleg használatban lévő kvantum algoritmusokat elméleti és gyakorlati oldalról (VQE, QAOA), illetve bemutat egy újabb optimalizáló algoritmust, amely kombinálja a neurális hálók struktúrájában rejlő lehetőségeket a bemutatott kvantum algoritmusok működésével (L-VQE). A dolgozat továbbá tartalmaz egy összehasonlítást az új algoritmus és a régiek között mind matematikai, logikai és experimentális módon is.



